
Uznesenie Okresný súd Michalovce v spore žalobcu: Slovenská kancelária poisťovateľov, IČO: 36 062 235, so sídlom Bajkalská 19B, 826 58 Bratislava-Ružinov, právne zastúpený: Remedium Legal, s.r.o., IČO: 53 255 736, so sídlom Prievozská 2, 821 09 Bratislava-mestská časť Ružinov proti žalovanému: A. B., nar. XX.XX.XXXX, bytom C. XXX/X, XXX XX D., právne zastúpený: JUDr. Ľuboslav Zoľák, advokát, so sídlom Námestie Slobody 7, 071 01 Michalovce, o zaplatenie 37.227,73 Eur s príslušenstvom, takto rozhodol: Súd schvaľuje zmier v nasledovnom znení: „Žalovaný sa zaväzuje zaplatiť žalobcovi sumu vo výške 37.227,73 Eur, spolu s úrokom z omeškania vo výške 5 % ročne zo sumy 5.457,03 Eur od 29.1.2021 do 3.1.2022, 5 % ročne zo sumy 5.407,03 Eur od 4.1.2022 do 19.1.2022, 5 % ročne zo sumy 5.357,03 Eur od 20.1.2022 do zaplatenia, 6,25 % ročne zo sumy 2.988,70 Eur od 30.10.2022 do zaplatenia, 9 % ročne zo sumy 60 Eur od 1.7.2023 do zaplatenia, 9,25 % ročne zo sumy 28.822 Eur od 14.8.2023 do zaplatenia a náhradu trov konania vo výške 5.646,02 Eur, a to všetko v pravidelných mesačných splátkach vo výške 150 Eur, splatných vždy k 25.dňu v mesiaci, počnúc mesiacom nasledujúcim po právoplatnosti uznesenia o schválení súdneho zmieru, a to na účet žalobcu: SK: 17 0200 0000 0019 7949 1251, vedený vo VÚB a.s. Bratislava, VS: 9035106638 s tým, že omeškanie s plnením čo i len jednej splátky riadne a včas má za následok zročnosť celého plnenia. Súd vracia žalobcovi súdny poplatok vo výške 1.089,75 Eur cestou Slovenskej pošty a.s..“ odôvodnenie: 1. Žalobca sa žalobou doručenou na tunajší súd dňa 13.02.2024 domáhal, aby súd zaviazal žalovaného na zaplatenie sumy 37.227,73 Eur s príslušenstvom a na náhradu trov konania. 2. V priebehu konania (po otvorení pojednávania) strany sporu uzatvorili zmier v znení uvedenom vo výroku tohto rozhodnutia a predložili súdu dňa 21.04.2026 návrh na schválenie zmieru. Obe strany sporu zároveň navrhli schváliť navrhnutý zmier. 3. Podľa § 148 ods. 1 zákona č. 160/2015 Z.z. Civilný sporový poriadok (ďalej len „CSP“), žalobca a žalovaný môžu uzavrieť zmier. O uzavretie zmieru sa má súd vždy pokúsiť. 4. Podľa § 148 ods. 2 CSP, súd rozhodne o tom, či uzavretý zmier schvaľuje; neschváli ho, ak je v rozpore so všeobecne záväznými právnymi predpismi.
5. Zmier je procesná dohoda strán, ktorá môže mať, ak sa týka uplatnených súkromnoprávnych nárokov, i právne dôsledky v oblasti hmotného práva. Z citovaných zákonných ustanovení vyplýva, že súd sa o uzavretie zmieru musí vždy pokúsiť, pričom jediným predpokladom pre schválenie zmieru je súlad so všeobecne záväznými právnymi predpismi. Úlohou súdu je vykonať dokazovanie len v takom rozsahu, aby mal preukázané, že navrhnutý zmier nie je v rozpore s kogentnými ustanoveniami právnych predpisov, alebo ich neobchádza a jeho znenie musí byť dostatočne presné, určité a vykonateľné. 6. Po preskúmaní navrhnutého zmieru, dospel súd k záveru, že stranami navrhnuté znenie zmieru nie je v rozpore s kogentnými ustanoveniami právnych predpisov a ani ich neobchádza. Stranami navrhnutý zmier je dostatočne presný a určitý a v navrhnutom znení aj vykonateľný. Nakoľko súd nezistil žiaden rozpor uzatvoreného zmieru s právnymi predpismi, tento schválil. 7. Podľa § 255 ods. 1 CSP, súd prizná strane náhradu trov konania podľa pomeru jej úspechu vo veci. 8. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 9. Z dôvodu, že súčasťou schváleného zmieru je rozhodnutie o nároku na náhradu trov konania, súd o nároku na náhradu trov konania nerozhodol samostatným rozhodnutím. 10. Podľa § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 11. Podľa § 11 ods. 6 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, orgány uvedené v § 3, ktoré a) nie sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku daňovému úradu príslušnému podľa trvalého pobytu alebo sídla poplatníka, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a daňový úrad vráti poplatok najneskôr do 30 dní odo dňa doručenia písomného upovedomenia, b) sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona7) a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 12. Podľa § 11 ods. 7 zákona č. 72/1992 Zb. o súdnych poplatkoch, ak konanie skončia strany alebo účastníci schválením zmieru do začiatku prvého pojednávania, vráti sa im 90 % zo všetkých zaplatených poplatkov. Ak konanie skončia strany alebo účastníci schválením zmieru po začatí prvého pojednávania, vráti sa im 50 % zo všetkých zaplatených poplatkov. Ak správny súd zastaví konanie o správnej žalobe z dôvodu uspokojenia žalobcu, vráti sa žalobcovi 75 % zo všetkých zaplatených poplatkov. Pri nezaplatených poplatkoch v rovnakom rozsahu súd poplatok nevyberie a uznesenie o uloženej povinnosti zaplatiť poplatok v uvedenom rozsahu zruší. Ustanovenia odsekov 3 a 4 sa nepoužijú.
13. Nakoľko sa konanie skončilo schválením súdneho zmieru po otvorení pojednávania, v zmysle príslušných citovaných zákonných ustanovení majú strany sporu nárok na vrátenie 50% zo všetkých zaplatených poplatkov. 14. Žalobcovi v rámci daného konania poplatková povinnosť vznikla v súvislosti s podaním žaloby. Túto povinnosť si splnil a súdny poplatok za žalobu v plnej výške, t.j. v sume 2.179,50 Eur zaplatil. Vzhľadom k tomu, že sa konanie skončilo zmierom uzatvoreným po začatí prvého pojednávania a vzhľadom na to, že žalobca si poplatkovú povinnosť, ktorá mu v rámci konania vznikla v plnom rozsahu splnil, súd rozhodol tak ako je uvedené vo výroku a žalobcovi vrátil 50 % z výšky zaplateného súdneho poplatku, t.j. za žalobu sumu vo výške 1.089,75 Eur. 15. S prihliadnutím na uvedené skutočnosti a citované ustanovenia a súd rozhodol tak, ako je to uvedené vo výroku tohto rozhodnutia. Poučenie: Proti tomuto rozhodnutiu odvolanie nie je prípustné (v zmysle ust. § 355 ods. 2 v spoj. s ust. § 357 CSP). Ak povinný dobrovoľne neplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z.z. o exekútoroch a exekučnej činnosti v platnom znení.

